**8. FESTIVAL ČOKOLADE RADOVLJICA**

**12. do 14. april 2019**

Zakaj je radovljiški festival čokolade **edini pravi festival čokolade v Sloveniji in ga zato ne smete zamuditi**?

* ker to ni samo sejem čokolade
* ker poteka 3 dni
* ker je doživetje za celo družino
* ker vsako leto ponudimo številne novosti
* ker se odvija na prostem in združuje več lokacij
* ker se celo mesto prilagodi čokoladi in živi z njo
* ker se bo na njem zvrstilo nič manj kot 12 koncertov na glavnem odru in bi se v tem oziru lahko kosal celo z glasbenimi festivali

Čez dva tedna se bo v Radovljici začel največji čokoladni dogodek v Sloveniji, Festival čokolade. Letos bo potekal **med 12. in 14. aprilom.** Degustacije čokolade in čokoladnih slaščic ostajajo rdeča nit tega velikega družinskega dogodka. Generalni pokrovitelj festivala ostaja Občina Radovljica, med večjimi pokrovitelji pa je letos še Zavarovalnica Triglav, ki nas je letos podprla v okviru njihovega razpisa za sponzorstva.

Festival čokolade bo potekal na ustaljenih prizoriščih, ki bodo tudi primerno in jasno označena z usmerjevalnimi tablami in zemljevidi, izdelali bomo promocijsko trganko s seznamom vseh lokacij:

1. HIŠA EKSPERIMENTOV (na Vurnikovem trgu)

2. PUMP (na Vurnikovem trgu)

3. ADRENALINSKI SPUST PO VRVI Z JAMARJI (parkirišče ob Kranjski cesti)

4. ČOKOLADNI RUBY BINGO (pred Grajskim dvorom)

4. ČOKOLADNI PARK

5. PARK

6. GOSTILNA V PARKU

7. ČOKOLADNI TRG

8. GRAŠČINA

9. TRG ČOKOLADNIH SLADIC

Festival čokolade ostaja **edini festival**, ki nudi izključno **čokolado in čokoladne slaščice**, skupaj z okrog 40 ponudniki iz Slovenije in tujine. Letos na festival prihajajo 3 hrvaški in 1 italijanski ponudnik čokolade, ostali ponudniki so iz Slovenije. Festival ohranja kvaliteto in nivo skupaj **z**

**manjšimi družinskimi slovenskimi proizvajalci čokolade**, ki se vsako leto predstavljajo s kvalitetnimi čokoladnimi izdelki in s tem bogatijo in hkrati, skupaj z nami, nadgrajujejo festival.

Hkrati se tudi redno odzivajo na vse naše akcije in se skupaj z nami udeležujejo različnih promocijskih dogodkov tako doma kot v tujini. Lani oktobra smo bili s 5 čokoladnicami prisotni v Bologni, kot partnersko mesto.

Turizem Radovljica je Festival čokolade prvič organiziral zaradi bogate tradicije proizvodnje čokolade v Lescah, sedaj pa smo prišli do točke, ko lahko z gotovostjo trdimo, da je prihodnost festivala mogoča le z majhnimi butičnimi družinskimi čokoladnicami.

Če se sprehodimo po festivalskem prizorišču, potem je najbolje, da festivalsko pot začnete na **Vurnikovem trgu**, kjer pripravljamo:

* **Delavnico izdelovanja čokolade od zrna do tablice s Hišo eksperimentov**,
* **Kuharske šove** s priznanimi kuharskimi chefi in dijaki Srednje gostinsko-turistične šole Radovljica
* **Kuharske delavnice za otroke**
* **Degustacijo treh najbolje ocenjenih pralin natečaja Naj pralina** Festivala čokolade. Te bomo izbrali konec marca, ocenili pa jih bodo kulinarični strokovnjaki: slaščičarski mojster Naser Gashi, kuharski chef Uroš Štefelin iz Vile Podvin in kulinarična stilistka Kristina Smodila.
* **Pump poligon** za kolesa in skiroje.

Pot se bo z Vurnikovega trga nadaljevala proti **parkirišču ob Kranjski cesti**, kjer se bodo obiskovalci lahko **spustili po vrvi z jamarji** iz Društva za raziskovanje jam Kranj. Kranjsko cesto bomo na delu **med Vurnikovim trgom in glavno avtobusno postajo** tudi letos, v soboto in nedeljo, **zaprli za promet** in s tem festivalsko pot naredili še bolj pretočno. Hkrati pa bomo na tem delu uredili prijetno **promenado.**

Na parkirišču **pred Grajskim dvorom** bo prostor za letošnjo novost, **Čokoladni ruby bingo**. Gre pravzaprav za dve novosti na enem mestu: novo nagradno igro **čokoladni bingo** in novo **ruby čokolado**. Vse tri dni festivala, od petka do nedelje, bodo sodelujoči v čokoladnem bingu lahko izbrali **4 srečne številke**, napisane s čokolado na čokoladne tablice iz ruby čokolade in z njimi v Čokoladnem ruby bingu lahko osvojili **lepe nagrade**.

Na prostoru pred Grajskim dvorom si bodo obiskovalci lahko še **poslikali obraz** in izbrali **»čokoladni« nakit.** Z dijaki Ekonomske gimnazije in srednje šole Radovljica pa se boste lahko še **digitalno sprehodili po »čokoladni« Radovljici**, v 360° potepu.

**Park** je s svojo **veliko travnato površino** in pestro ponudbo **športno zabavnih aktivnosti** prostor za gostinsko ponudbo pri **Okusih Radol'ce** ter za **koncerte** in **zabavo na prostem**. Najbolj odmevni koncerti letos bodo zagotovo:

* **Zmelkoow**
* **Ansambel Saša Avsenika**
* **Nipke**
* **Help! A Beatles Tribute Band**
* **101-ka band**
* **Orkestri Glasbene šole Radovljica …**

Vse dni festivala se bo v parku mogoče preizkusili v **streljanju z lokom**, v **cirkuških delavnicah**, mlajši pa bodo lahko uživali v **velikem peskovniku**. Na glavnem festivalskem odru bo v soboto še **modna revija »čokoladnih« kreacij** dijakinj Srednje šole za oblikovanje Maribor, v nedeljo pa se v park vrača **Mini Planica**.

V parku bo festival ponudil še eno novost radovljiške turistične ponudbe: **Medeno dogodivščino**, v kateri bo na različnih točkah po mestu možno odkrivati življenje in delo čebel. Poučna pustolovščina se bo zaključila v Čebelarskem muzeju v Radovljiški graščini.

**Graščina** bo sicer tudi letos nudila prostor odličnim slovenskim čokoladnim ponudnikom, **na trgu pred cerkvijo** pa bodo na voljo **čokoladne slaščice** ter izbrana **slovenska craft piva**, ki bodo napovedovala letošnji festival **Okusi piva**, ki bo v Radovljici potekal v soboto, 1. junija.

Otroci se bodo na trgu pred cerkvijo lahko pozabavali na **delavnicah s Čebelarskim muzejem**, odprti pa bodo že prostori **Stare lekarne**, ki bo prikazala razvoj lekarništva ter ponudila zeliščno in čokoladno kozmetiko.

Če izpostavimo letošnje **novosti**:

* **Čokoladni ruby bingo** na prostoru pred Grajskim dvorom: gre za nagradno igro, v kateri bomo ekskluzivno predstavili novo vrsto čokolade. Ruby čokolada je novost na trgu čokolade in dopolnjuje družino temne, mlečne in bele čokolade. Proizvajajo jo iz kakavovca, ki čokoladi daje roza – vijolični odtenek. Vse tri dni festivala, od petka do nedelje, bodo sodelujoči v čokoladnem bingu lahko izbrali **4 srečne številke**, napisane s čokolado na čokoladne tablice iz ruby čokolade in z njimi v Čokoladnem ruby bingu lahko osvojili **lepe nagrade**.
* Novost letošnjega festivala je tudi pomemben korak k organizaciji dogodka z manj odpadkov. Gre za prvi tako množični dogodek, ki pristopa k temu okoljsko in ekološko odgovornemu gibanju. Pri tem nam ob strani stoji **podjetje Skaza iz Velenja**, ki velja za
* eno najnaprednejših in okoljsko naravnanih podjetij v svetu.  Za izvedbo festivala smo od podjetja Skaza prejeli donacijo 5.000  lončkov/kozarčkov za različne pijače Viva 2.0, narejenih iz sladkornega trsa, ki so namenjeni večkratni uporabi. Na ta način bomo pomembno zmanjšali količino odpadkov že v prvem letu preobrazbe festivala čokolade, katerega končni cilj je doživetje brez odpadkov.
* **Medena dogodivščina**: na Festivalu čokolade bomo predstavili poučno orientacijsko dogodivščino za družine, ki bo hkrati tudi nov turistični produkt Turizma Radovljica. Dogodivščina poteka po treh točkah, v parku, na trgu pred cerkvijo in na razgledni točki, predstavlja pa čebelarstvo in življenje kranjske sivke. Zaključila se bo v Čebelarskem muzeju Radovljica.
* Letošnja novost so tudi **bolj razpršena prizorišča ponudbe delavnic in aktivnosti za otroke oz. družine**:
	+ **Na Vurnikovem trgu** bomo pripravili **kuharske delavnice za otroke** z dijaki Srednje gostinske in turistične šole Radovljica
	+ **Na trgu pred cerkvijo** pa **Delavnice za otroke s Čebelarskim muzejem**
	+ **V parku** se bodo najmlajši lahko igrali v **velikem peskovniku**
	+ **Na parkirišču ob Kranjski cesti** pa bomo s člani Društva za raziskovanje jam Kranj pripravili **Adrenalinski spust po vrvi**
	+ V nedeljo se v **park** vrača **Mini Planica**
	+ **Na za promet zaprtem delu ceste med Vurnikovim trgom in avtobusno postajo bomo v soboto in nedeljo uredili Promenado z ristancem, možnostjo risanja s kredami in zanimivo igro podiranja lončkov.**
* Na Festival čokolade se v soboto ob 16h vrača **»čokoladna« modna revija**, za katero kreacije pripravljajo dijakinje Srednje šole za oblikovanje Maribor
* Na letošnjem Festivalu čokolade bomo izpostavili dolgoročno uspešno sodelovanje Turizma Radovljica z **Ansamblom Saša Avsenika**. V preteklosti smo skupaj že izvedli nekaj projektov: ansambel je s promocijskimi fotografijami Radovljice in okolice polepil kombi, s katerim potuje po Evropi in tako promovira domači kraj, izdelali smo koledar za leto 2018, izvedli smo voden pohod in koncert na Roblek. Letos bomo
* sodelovanje nadgradili še s sobotnim koncertom na Festivalu čokolade, med 13. in 16. uro.
* V sodelovanju z nastanitvami v destinaciji Radol'ca smo letos pripravili **tudi paketno ponudbo**, ki združuje nastanitev in čokoladna doživetja na Festivalu čokolade ter pri Okusih Radol'ce. V pakete smo poleg bivanja vključili tudi čokoladne menije pri Okusih Radol'ce ter degustacije.

Prav pa je, da izpostavimo še nekaj točk festivala, ki so se že v preteklosti izkazale za uspešne in jih zato ohranjamo ter še izboljšujemo:

* **Degustacija izključno čokolade in čokoladnih slaščic** na vseh lokacijah festivala
* Izbor **Naj pralina** Festivala čokolade, ki ga bomo izvedli v četrtek, 28. marca, skupaj s slaščičarskim mojstrom Naserjem Gashijem, kuharskim chefom Urošem Štefelinom in kulinarično stilistko Kristino Smodila.
* **Kuharski šovi** s kuharskimi chefi, vrhunskimi slaščičarji in dijaki Srednje gostinsko- turistične šole Radovljica
* **Delavnica** izdelave čokolade od zrna do tablice **s Hišo eksperimentov** na Vurnikovem trgu, v kateri bodo udeleženci letos dobili darilca in možnost izdelave čokolade doma
* **Poslikava obraza** z umetnicama poslikave na prostoru pred Grajskim dvorom
* **Pump track** poligon za kolesa in skiroje na Vurnikovem trgu
* **Lokostrelski kotiček** v parku
* **Ulične in cirkuške predstave** ter **delavnice**
* **Starodobniki** iz avstrijskega Villacha z atraktivnimi vozili
* **Koncerti**
* Festival ostaja **brez parkirnine in brez vstopnine,** poskrbljeno bo za **parkiranje,** ohranjamo lani **uveden parkirni režim,** ki bo omogočil parkiranje bližje prizorišču.Še vedno pa apeliramo na obiskovalce k uporabi javnega prevoza.
* Ko že govorimo o javnem prevozu, tudi letos se boste na Festival čokolade v soboto, 13. aprila, lahko pripeljali **z muzejskim vlakom**. Vozni red najdete na spletni strani [www.radolca.si](http://www.radolca.si) ali na spletni strani Slovenskih železnic. Karte od danes naprej že lahko kupite na vseh večjih železniških postajah.

Na festivalu čokolade bo tudi letos moč srečati številne **ulične umetnike** in **glasbenike**, **čokoladno kraljico**, se fotografirati na enem od **foto kotičkov** ali zgolj uživati v enkratnem čokoladnem doživetju in okusih.

Seveda tudi letos ne moremo mimo **promocijskega učinka festivala**. Radovljica je v zadnjih letih, tudi zaradi festivala čokolade, še bolj prepoznavna in obiskana turistična destinacija. V času festivala letos, že drugo leto zapored, zaznavamo porast nočitev in večje število skupinskih prihodov iz Slovenije in vedno več tudi iz tujine.

Hvala vam, ker podpirate Festival čokolade in vabljeni na 8. Festival čokolade v Radovljico!

**Organizator prireditve:**

**Javni zavod Turizem in kultura Radovljica**

Linhartov trg 9, 4240 Radovljica,

**Festivalska spletna stran: www.radolca.si**

Kontakt za več informacij o festivalu

**Nataša Mikelj**, direktorica Turizma Radovljica, M: 041 687 518, natasa.mikelj@radolca.si